Reuse-boekskenking aan letterkundemuseum gemaakDr. Nicol Stassen, besturende direkteur van Protea Boekhuis. (Foto: Nicol Stassen/Facebook) Te midde van talle uitdagings wat Protea Boekhuis vanjaar die hoof moes bied, het dié uitgewer onlangs ŉ reuse-boekskenking aan die Nasionale Afrikaanse Letterkundige Museum en Navorsingsentrum (Naln) in Bloemfontein gemaak. Dr. Nicol Stassen, besturende direkteur van Protea Boekhuis, sê aan Maroela Media sowat 300 boeke uit die Protea-stal is onlangs aan die museum oorhandig. Dit is slegs ŉ gedeelte van die algehele skenking, wat uit Afrikaanse boeke bestaan wat die afgelope 25 jaar deur Protea gepubliseer is. Volgens Stassen het Wyne Simes, kurator by Naln, vroeër vanjaar ŉ versoek vir boekskenkings gerig wat sal help om die sentrum met die jongste publikasies toe te rus. “Protea se skenking het dus ten doel om Naln se erfenis en hulpbronne te rugsteun en so ook ŉ bydrae tot die bewaring van Afrikaans te lewer,” sê Stassen. Stassen het Protea Boekhuis 30 jaar gelede met die verkoop van tweedehandse boeke begin en ŉ ruk later het Stassen self boeke begin uitgee. Sedertdien het dit gegroei tot een van die grootste onafhanklike Afrikaanse boekhuise in die land. Hoewel dit ŉ uitdagende jaar was, het die uitgewer ŉ goeie oes boekpryse opgelewer. Drie Sala-pryse is onlangs aan boeke uit die Protea-stal toegeken: Herschelle Benjamin het die prys vir ŉ debuutpublikasie gewen vir In Slavenhuis 39, Stassen se boek oor die Dorslandtrekkers, getiteld Van Humpata tot Upingtonia, is bekroon met ŉ literêre prys vir kreatiewe niefiksiewerk en die ontslape digter Gisella Ullyatt is postuum vereer vir haar digbundel, Die waarheid oor duiwe. “Ek het nie geweet daar is soveel niefiksiepryse nie,” skerts Stassen oor die talle pryse wat hy vir Van Humpata tot Upingtonia ontvang het. Hy het onder meer ook die ATKV-Woordveertjies en kykNET-Rapportpryse se niefiksiepryse ontvang. Ander Afrikaanse boeke wat vanjaar Sala-pryse ontvang het, is Keegan en Samier (3): Die strokiesprent-kompetisie (Lapa Uitgewers) deur André Trantraal, Voorouer. Pelgrim. Berg (NB-Uitgewers) deur Ingrid Winterbach, As jy droom (Pan Macmillan) deur Daniëlla van Heerden en Swatland (NB-Uitgewers) deur Ashwin Arendse.